**Informatīvais ziņojums** **par nepieciešamo finansējumu Vakcinācijas projekta biroja izveidei**

Informatīvais ziņojums par nepieciešamo finansējumu Vakcinācijas projekta biroja izveidei ir sagatavots, lai izpildītu 2021.gada 14.janvāra Ministru kabineta sēdēs protokolā Veselības ministrijai doto uzdevumu sagatavot informatīvo ziņojumu par nepieciešamo finansējumu Vakcinācijas projekta biroja izveidei

2021.gada 14.janvāra Ministru kabineta sēdē tika izskatīts informatīvais ziņojums “Par vakcinācijas pret Covid-19 projekta pārvaldību”, atbilstoši kuram, lai nodrošinātu efektīvu Covid-19 vakcīnu ieviešanas stratēģijas (turpmāk – Stratēģija) ieviešanu un novērtētu Stratēģijā noteikto mērķu sasniegšanas uzraudzību, kā arī ņemot vērā sekmīgas iedzīvotāju vakcinācijas nozīmīgumu un faktu, vakcinācijas programma uztverama kā liela loģistikas operācija, kurā jāiesaista ļoti dažādu nozaru speciālisti un jāmobilizē liela daļa sabiedrības, tiek veidots vakcinācijas pret Covid-19 projekta pārvaldības mehānisms, kas tiks realizēts vairākos līmeņos. Vakcinācijas process tiks organizēts kā nacionāla mēroga projekts ar augstākā līmeņa pārvaldību un projekta koordināciju līdz ar to tika pieņemts lēmums veidot Vakcinācijas projekta biroju. Vakcinācijas projekta birojs būs tieši pakļauts veselības ministram un nodrošinās saikni starp Krīzes vadības padomi, Krīzes vadības koordinācijas grupu Covid-19 izplatības ierobežošanai un Veselības ministrijas izveidotajām darba grupām vakcinācijas projekta ieviešanai.

Vakcinācijas projekta biroja darbības nodrošināšanai paredzēts iesaistīt augsta līmeņa speciālistus ar pieredzi līdzvērtīgu procesu izveidē, koordinācijā un nodrošināšanā. Tiek paredzēta aptuveni 10 darbinieku iesaiste, kas nodrošinās minētos procesus visā valsts teritorijā. Vakcinācijas projekta birojā darbosies vakcinācijas projekta vadītājs (organizēs vakcinācijas projekta biroja darbu, koordinēs visu iesaistīto līmeņu sadarbību), vakcinācijas procesa koordinators (koordinēs vakcinācijas nodrošināšanu, t.sk. vakcinācijas vietu organizēšanu, prioritāri vakcinējamo grupu izvirzīšanu, vakcinējamo personu plūsmu organizēšanu, kā arī vakcīnu kvalitātes un drošības jautājumu risināšanu), loģistikas koordinators (koordinēs vakcīnu piegāžu, loģistikas un uzglabāšanas nodrošināšanu, piedāvās dažādus loģistikas variantus), komunikācijas koordinators (koordinēs komunikāciju par vakcinācijas procesu nodrošināšanu, nodrošinot sabiedrībai pieejamu informāciju par pieņemtajiem lēmumiem, uzsāktajiem un ieviestajiem pasākumiem, kā arī mobilizējot sabiedrības grupas vakcinēties, nodrošinot speciālistiem un sabiedrībai pieejamu informāciju par vakcinācijas nepieciešamību un vakcīnu drošību), komunikācijas vadītāja asistents, digitālo mediju speciālists, informācijas tehnoloģiju koordinators (koordinēs informācijas tehnoloģiju atbalsta rīku izstrādi un ieviešanu vakcinācijas procesa optimizēšanai, t.sk. reģistrācijai vakcinācijai, vakcinējamo personu apziņošanai un vakcinējamo personu plūsmu organizēšanai, vakcīnu pasūtījumu un izlietojuma kontrolei), biroja administrators (nodrošinās atbalstu ikdienas darbā, darba sanāksmju organizēšanu un protokolēšanu, informācijas aprites nodrošināšanu u.c.), sekretārs / asistents un datu analītiķis/eksperts (apkopos un analizēs informāciju, sagatavos pārskatus un priekšlikumus, balsoties uz analīzes rezultātiem). Amatu nosaukumi var tikt precizēti Vakcinācijas projekta biroja veidošanas gaitā.

Amatos paredzēts iesaistīt augsta līmeņa speciālistus ar pieredzi līdzvērtīgu procesu izveidē, koordinācijā un nodrošināšanā. Lai noteiktu atbilstošu atalgojuma līmeni, sadarbībā ar Valsts Kancelejas speciālistiem, izmantojot Valsts kancelejas veiktā Salīdzinošā pētījuma par atalgojuma apmēru valsts un privātajā sektorā datus, tika noteikts konkrētiem amatiem atbilstošais darba samaksas līmenis. Vakcinācijas projekta biroja darbības termiņš paredzēts 12 mēnešus no izveidošanas brīža, jeb līdz pilnīgai Stratēģijā noteikto mērķu sasniegšanai.

Ņemot vērā, ka Veselības ministrijas budžeta programmas 97.00.00 “Nozares vadība un politikas plānošana” ietvaros finansējums ir plānots Veselības ministrijas esošo ierēdņu un darbinieku darba procesa nodrošināšanai, lai Veselības ministrija varētu nodrošināt Vakcinācijas projekta biroja darbību ir nepieciešama papildus finansējuma piesaiste 664 660 *euro* apmērā, tajā skaitā:

* Vakcinācijas projekta biroja darbinieku atlīdzības nodrošināšanai 548 500 *euro* (no tiem 525 646 *euro* 2021.gada 11,5 mēnešiem) (aprēķinu skatīties 1.tabulā);
* konsultācijām, ekspertīzēm un citiem ārpakalpojumiem 116 160 euro (visa summa 2021.gadam), tajā skaitā, personāla atlases pakalpojumi, juridiskie pakalpojumu un ekspertīzes, tulkošanas pakalpojumi, informāciju tehnoloģiju konsultācijas un ekspertīzes, nozaru ekspertu pakalpojumi. Aprēķini ir balstīti pieņēmumā, ka vidējās vienas stundas izmaksas tiek noteiktas 80 EUR stundā + PVN, prognozētais apjoms 100 konsultāciju stundas mēnesī.

1.tabula

**Vakcinācijas projekta biroja darbinieku atlīdzības aprēķins**

|  |  |  |  |  |  |  |
| --- | --- | --- | --- | --- | --- | --- |
| **Amats** | **Mēneš-alga** | **Uzkrājums atvaļinājuma kompensācijai, pārtraucot darba tiesiskās attiecības** | **Darba devēja VSAOI (23,59%)** | **Kopā** | **Nepiecieša-mais finansējums 12 mēnešiem** | **Nepiecieša-mais finansējums 2021.gadam (11,5 mēnešiem)** |
| *1* | *2* | *3 = 2 \*8,33%* | *4*  | *5=2+3+4* | *6=5 \*12mēn* | *7=5\*11,5mēn* |
| Vakcinācijas projekta vadītājs | 4 905 | 408.73 | 1 253.51 | 6 567.24 | 78 806.92 | 75 523.30 |
| Vakcinācijas procesa koordinators | 4 247 | 353.90 | 1 085.35 | 5 686.26 | 68 235.06 | 65 391.94 |
| Loģistikas koordinators | 4 247 | 353.90 | 1 085.35 | 5 686.26 | 68 235.06 | 65 391.94 |
| Informācijas tehnoloģiju koordinators | 4 247 | 353.90 | 1 085.35 | 5 686.26 | 68 235.06 | 65 391.94 |
| Komunikācijas koordinators | 4 247 | 353.90 | 1 085.35 | 5 686.26 | 33 868.50 | 32 457.31 |
| Komunikācijas vadītāja asistents | 2 108 | 175.66 | 538.72 | 2 822.37 | 54 401.68 | 52 134.94 |
| Digitālo mediju speciālists | 3 386 | 282.16 | 865.32 | 4 533.47 | 68 235.06 | 65 391.94 |
| Biroja administrators | 2 729 | 227.41 | 697.42 | 3 653.82 | 43 845.89 | 42 018.98 |
| Sekretārs / asistents | 1 577 | 131.41 | 403.01 | 2 111.43 | 25 337.11 | 24 281.40 |
| Datu analītiķis / eksperts | 2 446 | 203.83 | 625.09 | 3 274.92 | 39 299.03 | 37 661.57 |
| **KOPĀ** | **34 139** | **2 844.80** | **8 724.48** | **45 708.28** | **548 499.38** | **525 645.24** |

Veselības ministrs D.Pavļuts

Iesniedzējs: Veselības ministrs D.Pavļuts

Vīza: Valsts sekretāre D. Mūrmane-Umbraško